### Beslutningstema

I denne sag orienteres om cykelstiprioritering for 2022 og tilsagn om statsligt tilskud til cykelstiprojekt.

### Historik

På Teknik- og Miljøudvalgets møde 14. juni 2022 orienterede forvaltningen om, at Tønder Kommune har fået tilsagn om et statsligt tilskud på 3.988.012 kr. til anlæg af dobbeltrettet cykelsti langs [adresse].

### Sagsfremstilling

Tønder Kommune blev tilgodeset i udmøntningen af Cykelpuljen 2022 med et tilskud på 3.988.012 kr. til etablering af 3,2 km sti mellem Susanne Dam rundkørslen og [adresse]. Tilskuddet udgør 50% af udgiften til cykelstien. Tønder Kommune skal give accept af at bidrage med samme beløb senest et år efter modtaget tilsagn. Dvs. senest primo juni 2023. Aktiviteter, som er omfattet af tilskuddet, må ikke være påbegyndt inden Vejdirektoratet har modtaget et underskrevet tilsagn.

Den ændrede prioritering på udvalgte anlægsprojekter pr. 23. juni 2022, som blev godkendt på Kommunalbestyrelsesmødet 30. juni 2022, betyder, at Tønder Kommunes accept af tilsagnet ikke kan "bindes" op på kommunale cykelstimidler for 2022. Tilsagnet kan derfor tidligst accepteres efter budgetforlig for 2023 forudsat, at der afsættes midler til den kommunale cykelstipulje i 2023.

Med ændringen i cykelstipuljen for 2022, er der således ingen midler til øvrige prioritering af stiprojekter i 2022. Forudsat, at der afsættes 6,0 mio. kr. i cykelstipuljen 2023, vil der efter et kommunalt tilsagn til stiprojektet langs [adresse] være et restbeløb på ca. 2,0 mio. kr. til øvrig prioritering i 2023.

Som orientering er vedlagt den opdaterede rangeringsliste over stiprojekter og ønsker om stier fra borgerne. Ud over projekterne på rangeringslisten har Tønder Kommune modtaget yderligere tre projektforslag fra borgere, som ikke fremgår af prioriteringslisten.

* Cykelgangsti på [adresse] på Rømø. I Trafikplanen for Rømø, er der foreslået at ændre [adresse] til en 2 minus 1 vej.
* Ændring af cykelbaner til dobbeltrettet cykelsti på Rømødæmningen. I Trafikplanen for Rømø, er der et alternativt forslag til sikring af cyklister på de eksisterende cykelbaner.
* Cykelgangsti på en del af [adresse] i Toftlund med ny sti til [adresse] gennem grønt område. Det skal afklares, om den foreslåede sti er en rekreativ sti, inden ønsket indgår på prioriteringslisten.

Det skal bemærkes, at ud over de ønsker fra borgerne og lokalråd, som fremgår af rangeringslisten, modtager Tønder Kommune en del henvendelser fra lokalråd og borgere, som efterlyser og efterspørger prioritering af stiprojekter, der allerede indgår i rangeringen.

### Økonomi

I 2022 er der ingen midler i cykelstipuljen. I overslagsårene 2023 - 2026 er der hvert år afsat 6,0 mio. kr.

### Fagchefen for Teknik og Plan indstiller,

at Teknik- og Miljøudvalget tager orienteringen til efterretning.

### Beslutning

Udvalget ophøjer orienteringssagen til en beslutningssag.

Udvalget anbefaler, at der bevilges 4 mio. kr. fra kassen til medfinansiering af anlæg til cykelstien [adresse] i 2022.

Indstillingen videresendes til Økonomiudvalget og Kommunalbestyrelsen.

Robin Lassen deltog ikke i mødet.